b'\n_START_ARTICLE_\nMast\xc3\xb2cit\n_START_PARAGRAPH_\nEls mast\xc3\xb2cits s\xc3\xb3n c\xc3\xa8l\xc2\xb7lules que tenen el seu origen en la medul\xc2\xb7la \xc3\xb2ssia, on s\'originen els precursors immadurs, que tenen un curt recorregut en la sang i que en arribar als teixits, especialment el teixit conjuntiu, es converteixen en mast\xc3\xb2cits. Segons el teixit on maduri, el mast\xc3\xb2cit tindr\xc3\xa0 diferents caracter\xc3\xadstiques._NEWLINE_Tot i que s\xc3\xb3n majorit\xc3\xa0riament reconeguts pel seu rol en els processos d\'al\xc2\xb7l\xc3\xa8rgia i anafilaxi (inicien la reacci\xc3\xb3 anafil\xc3\xa0ctica o d\'hipersensibilitat immediata, que \xc3\xa9s una reacci\xc3\xb3 inflamat\xc3\xb2ria produ\xc3\xafda per prote\xc3\xafnes estranyes a l\'organisme), tamb\xc3\xa9 juguen un important paper protector en la defensa contra pat\xc3\xb2gens i curaci\xc3\xb3 de ferides.\n_START_SECTION_\nOrigen i classificaci\xc3\xb3\n_START_PARAGRAPH_\nDescrits per Paul Ehrlich l\'any 1878 a la seva tesi doctoral, on err\xc3\xb2niament va creure que eren c\xc3\xa8l\xc2\xb7lules que servien per a nodrir als teixits, i per aix\xc3\xb2 les va anomenar "mastzellen" (del grec masto, alimentar). Avui en dia se\'ls considera part del sistema immunitari._NEWLINE_Se\'n coneixen de dos tipus, els del teixit connectiu i una muni\xc3\xb3 de diferents mast\xc3\xb2cits de mucoses. Es troben presents prop dels vasos sanguinis, i especialment nombrosos als espais que fan de frontera entre l\'exterior i l\'interior de l\'organisme: pell, mucoses del pulm\xc3\xb3 i tracte digestiu, aix\xc3\xad com a la boca, conjuntiva i nas.\n_START_SECTION_\nMorfologia\n_START_PARAGRAPH_\nPosseeixen reticle endoplasm\xc3\xa0tic rug\xc3\xb3s i aparell de Golgi. En el seu citoplasma hi s\xc3\xb3n presents unes ves\xc3\xadcules que contenen mediadors qu\xc3\xadmics, aix\xc3\xad com heparina i histamina. Expressen, igual que els bas\xc3\xb2fils, la prote\xc3\xafna CD34 a la seva membrana.\n_START_SECTION_\nReacci\xc3\xb3 anafil\xc3\xa0ctica\n_START_PARAGRAPH_\nDespr\xc3\xa9s del primer contacte amb l\'antigen, els mast\xc3\xb2cits queden sensibilitzats amb immunoglobulines en la seva superf\xc3\xadcie. Quan el mateix antigen arriba de nou a l\'organisme, s\'uneix l\'antigen a l\'antic\xc3\xb2s sintetitzat pels plasm\xc3\xb2cits. Aquest complex antigen-antic\xc3\xb2s (Ag-Ac) \xc3\xa9s l\'encarregat d\'alliberar els mediadors qu\xc3\xadmics que es troben als gr\xc3\xa0nuls del citoplasma mastoc\xc3\xadtic.'